CELEX: 62013TN0477
Language: mt
Date: 2013-09-04 00:00:00
Title: Kawża T-477/13: Rikors ippreżentat fl- 4 ta’ Settembru 2013 — Syrian Lebanese Commercial Bank vs Il-Kunsill

16.11.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 336/25
            
         Rikors ippreżentat fl-4 ta’ Settembru 2013 — Syrian Lebanese Commercial Bank vs Il-Kunsill
   (Kawża T-477/13)
   2013/C 336/55
   Lingwa tal-kawża: il-Franċiż
   
      Partijiet
   
   
      Rikorrent: Syrian Lebanese Commercial Bank S.A. L. (Bejrut, il-Libanu) (rappreżentanti: P. Vanderveeren, L. Defalque u T. Bontinck, avukati)
   
      Konvenut: Il-Kunsill tal-Unjoni Ewropea
   
      Talbiet tar-rikorrent
   
   
               —
            
            
               tirrikonoxxi r-responsabbiltà mhux kuntrattwali tal-Unjoni Ewropea fid-dawl tad-deċiżjonijiet ta’ inklużjoni u ta’ żamma tar-rikorrent fl-Anness II tar-Regolament tal-Kunsill 36/2012/UE;
            
         
               —
            
            
               konsegwentement, tiddeċiedi l-kumpens adegwat u sħiħ tad-dannu subit mir-rikorrent minħabba l-aġir illegali tal-Unjoni li jammonta għal EUR 41 074 940, flimkien mal-interessi kumpensatorji u moratorji bir-rata applikata mill-Bank Ċentrali Ewropew għat-tranżazzjonijiet prinċipali tagħha ta’ finanzjament mill-ġdid, miżjuda b’żewġ punti perċentwali, u b’mod provviżorju tagħti kumpens li jammonta għal EUR 1 000 000, li għandu jiġi adattat skont l-infiq u l-investiment li r-rikorrent għandu jagħmel sabiex jistabbilixxi mill-ġdid l-immaġini u r-reputazzjoni tiegħu;
            
         
               —
            
            
               sussidjarjament, jekk jiġi kkunsidrat li l-ammont tad-dannu subit għandu jiġi evalwat mill-ġdid, tordna perizja skont l-Artikolu 65(d), l-Artikolu 66(1) u l-Artikolu 70 tar-Regoli tal-Proċedura tal-Qorti Ġenerali;
            
         
               —
            
            
               tikkundanna lill-Kunsill għall-ispejjeż.
            
         
      Motivi u argumenti prinċipali
   
   Insostenn tar-rikors tiegħu, fir-rigward tal-aġir illegali li bih huwa akkużat il-Kunsill kemm fl-adozzjoni ta’ miżuri ta’ ffriżar ta’ fondi kif ukoll fiż-żamma tagħhom mix-xahar ta’ Jannar 2012, ir-rikorrent jinvoka erba’ motivi bbażati fuq:
   
               —
            
            
               żball manifest ta’ evalwazzjoni fir-rigward tal-involviment tar-rikorrent fil-finanzjament tar-reġim Sirjan;
            
         
               —
            
            
               nuqqas ta’ motivazzjoni suffiċjenti u preċiża tal-miżuri adottati mill-Kunsill kontra r-rikorrent;
            
         
               —
            
            
               ksur tad-drittijiet tad-difiża u tad-dritt għal smigħ xieraq u għal protezzjoni ġudizzjarja effettiva u
            
         
               —
            
            
               difetti li jaffettwaw l-eżami mwettaq mill-Kunsill li jirrendu illegali l-miżuri restrittivi adottati mill-Kunsill.
            
         Ir-rikorrent isostni li l-miżuri ta’ ffriżar ta’ fondi adottati mill-Kunsill jikkostitwixxu l-kawża ta’ ċerti danni kemm materjali kif ukoll mhux materjali li hija subiet.
   Mill-perspettiva materjali, ir-rikorrent jinvoka li subixxa telf operattiv u teknoloġiku kunsiderevoli minħabba, b’mod partikolari, it-telf ta’ relazzjonijiet ta’ negozju ma’ bosta banek Ewropej u Għarab, it-tnaqqis drastiku tar-riżultati operattivi tiegħu u t-telf ta’ ħafna assi bankarji mill-2012. Barra minn hekk, l-ex fornitur tiegħu ta’ software bankarju waqqaf kull relazzjoni miegħu.
   Mill-perspettiva mhux materjali, ir-rikorrent jitlob il-kumpens għad-dannu li jirriżulta mill-preġudizzju għall-immaġini tiegħu minħabba l-miżuri illegali ta’ ffriżar tal-fondi adottati mill-Kunsill.